壽平章秋壑師相
作者：釋大觀
朝代：宋

paragraphs: 稽首毗盧法身主，三身一體圓滿覺。
曼殊室利大智海，普賢清浄行願門。
大慈悲父觀世音，信住行向地等妙。
五十三位善知識，權實擁護天龍神。
慈威加被儼在上，鑑茲贊祝日行空。
癸酉仲秋之八日，定光金地産異人。
自威音前秉正因，向靈山上受記莂。
優鉢孕奇時一現，昴宿騰精瑞兩間。
千靈嘉會當其時，君臣道合若符節。
昇平規模愈持重，呼吸變故常鎮浮。
身徇國難入重險，手扶日轂陞中天。
遠夷縮縮憚威略，生民熙熙安袵席。
嗣皇矜式尊爲師，萬彙仰戴恃爲命。
佛法流行明盛世，持世護法端有憑。
二千年後視今日，二千年前等無異。
如來慧命期永續，衆生正信當不斷。
整頓乾坤大力量，安樂黎庶大福德。
我此伽藍鄮嶺東，釋尊舍利所鎮臨。
即茲吉祥殊勝地，衮繡光儀立壽祠。
穰穰緇侶方儼集，鐘鼓梵唄何所祝。
萬象舌頭悉稱壽，寶塔顯爲舒瑞光。
昔阿育王造佛塔，其數滿八萬四千。
一塔該八萬四千，八萬四千同一塔。
八萬四千妙吉祥，八萬四千妙殊勝。
願均吉祥與殊勝，散作壽域無邊春。